Önkéntes – vállalati kapcsolatok

*Érdekel, hogy hogyan tudja egy felelős vállalat a roma integrációt támogatni? Szívesen részt vennél olyan önkéntes napok szervezésében, amikor a Prezi vagy más neves vállalatok dolgozói segítik a telepen a BAGázs munkáját? Csatlakozz önkéntesként a BAGázs fiatal, lendületes, vidám csapatához és szerezz releváns szakmai tapasztalatot egy dinamikusan fejlődő civil szervezetnél!*

JELENTKEZZ ÖNKÉNTESNEK VÁLLALATI TÁMOGATÁSI PROGRAMOK SZERVEZÉSÉHEZ ÉS KOORDINÁLÁSÁHOZ A BAGÁZS KÖZHASZNÚ EGYESÜLETHEZ!

Kik vagyunk?

A BAGázs 2011 óta azon dolgozik, hogy egy olyan társadalomban élhessünk, ahol a romák is elérhetik a céljaikat. Ennek eléréséhez érzékenyítjük a többségi társadalmat, hogy csökkenjenek meglévő előítéleteik és fejlesztjük a kisebbséghez tartozókat, hogy képesek legyenek tenni céljaik megvalósításáért. Jelenleg a Budapesttől 40 km-re található Bag nagyközség 400 fős romatelepén dolgozunk egy olyan modellprogram kialakításán és terjesztésén, amely mellérendelt viszonyon alapul, és országszerte segítheti a szegregációval küzdő közösségeket.

Feladatok:

- Aktív részvétel a BAGázs vállalati kapcsolatainak fejlesztésében, új együttműködések kidolgozásában
– A BAGázs vállalati támogatási programjaihoz kapcsolódó támogató- és háttéranyagok (összefoglalók, feladattervek, bemutatók) készítése
– Kapcsolattartás meglévő és potenciális BAGázs vállalati partnerekkel és a BAGázs programfelelőseivel
– Vállalati támogatási programok előkészítése és megvalósításának segítése, nyomon követése
– Megbeszélések szervezése, emlékeztetők készítése, feladatok nyilvántartása, nyomon követése, kontaktlisták kezelése
– Dokumentumok kezelése elektronikusan és papíralapon

**Heti várható időráfordítás:** kb. 10-15 óra, a vállalati programok függvényében

**Munkavégzés helye:** a munka a BAGázs irodában és szabadon választott helyszínen is végezhető, valamint a program igénye szerint Bagon, a telepen

Téged keresünk, ha:

- Felsőfokú tanulmányaidat végzed vagy végezted, különösen ha gazdasági, kommunikációs vagy társadalomtudományi területen
– Megbízhatóan és precízen végzed el a rád bízott feladatokat és ugyanezt a többiektől is elvárod, behajtod.
– Jól kommunikálsz mind szóban, mind írásban.
– Nyitott a hozzáállásod, határozott a fellépésed.
– Biztos kézzel tudsz megszerkeszteni egy dokumentumot, összeállítani excelben egy költségvetést vagy elkészíteni egy hatásos prezentációt.
– Érdekel a hazi vállalati szféra működése, a vállalati fundraising, a CSR programok és a projekt menedzsment és szívesen szereznél releváns szakmai tapasztalatot ezeken a területeken

Amit mi tudunk nyújtani neked:

- Együttműködést Magyarország egyik legeredményesebb roma integrációval foglalkozó civil szervezetével.
– Releváns projekt menedzsment tapasztalatot mind a vállalati, mind a non-profit szférában
– Munkáddal nagy hatást tudsz elérni a BAGázs működésének fejlesztésén és a roma integráció előrevitelén keresztül.
– Tapasztalatszerzést a vállalati fundraising és CSR programok területén.
– Vállalati kapcsolatépítést a BAGázs szakmaiságára és hírnevére építve
– Rengeteg új élményt, tanulást a telepen élőktől és az önkéntesektől.
– Nyitott, empatikus, sokszínű társaságot, ahol akár új barátokra is lelhetsz.

Hogyan jelentkezhetsz?

Küldd el nekünk az **onkentes@bagazs.org** email címre önéletrajzodat, és válaszaid az alábbi kérdésekre, az e-mail tárgya legyen “Vállalati kapcsolatok önkéntes”.

1. Mit gondolsz, milyen személyiségjegyeid, készségeid tesznek alkalmassá erre a feladatra?
2. Miért ezt a felhívásunkat választottad?
3. Milyen kételyeid, félelmeid merülnek fel a feladattal kapcsolatban?
4. Mit vársz, mi az, amiben személyesen fejlődhetnél a program résztvevőjeként?
5. Hol találkoztál a felhívással?

***A jelentkezési határidő 2016. szeptember 10.***

A kiválasztás két körös (kérdőív és csoportos interjú), amelyre szeptemberben kerül sor.

Hajrá, nagyon várjuk a jelentkezésed!